भाजपा की इस बंपर जीत से भारत की जातिवादी राजनीति की राह मुश्किल

भाजपा ने एक बार फिर लोकसभा चुनाव में प्रचंड बहुमत हासिल किया है। यह मुमकिन हुआ है नरेंद्र मोदी और अमित शाह की बदौलत। इन दाेनों ने एकतरफा जीत से न केवल कांग्रेस को जबरदस्त झटका दिया, बल्कि जातिवादी राजनीति करने वाले बसपा-सपा जैसे दलों के भविष्य पर भी सवाल खड़े कर दिए। अगर जाति का गणित देखें तो यह गठबंधन यूपी में भाजपा को पीछे धकेलने में सक्षम था। लेकिन अब लगता है कि मोदी के हिंदू राष्ट्रवाद ने ऐसी लहर पैदा की, जिसने युवाओं को वोट डालते समय उनकी जाति भूलने को विवश कर दिया।

परिणाम बताते हैं कि सरकार के पांच सालों के विकास रिकॉर्ड पर आधारित पार्टी के मूल अभियान नामुमकिन अब मुमकिन है, को बालाकोट एयर स्ट्राइक पर आधारित कट्‌टर हिंदू राष्ट्रवाद पर ले जाना सही फैसला रहा। शुरू से लेकर आखिर तक और प्रचार खत्म होने की रात केदारनाथ की गुफा में बिताकर मोदी ने राष्ट्रवाद में हिंदू तत्व को बनाए रखा। यद्यपि, वह वहां साधना के लिए लिए गए थे, लेकिन उन्होंने भगवा वस्त्रों में गुफा के सामने बैठकर फोटो खिंचवाया। इस तरह से मोदी ने उस परंपरा काे तोड़ दिया, जिसके तहत उनकी पार्टी खुलकर हिंदुत्व के नाम पर वोट मांगने से परहेज करती थी।

कांग्रेस के नेतृत्व पर उठेगा सवाल?

भाजपा ने पूर्वी भारत में पहली बार शानदार उपस्थिति दर्ज कराई और 2019 की इस लहर का अहसास दक्षिण में भी कराया। यह चुनाव मोदी के नाम पर लड़ा गया, लेकिन प्रचार के पीछे शाह का ही दिमाग रहा। कांग्रेस के खराब प्रदर्शन से एक बार फिर राहुल के नेतृत्व पर सवाल उठेगा। हालांकि, उन्होंने अपनी पार्टी के लिए काफी मेहनत की, लेकिन एक वक्ता के तौर पर उनका मोदी से काेई मुकाबला नहीं है। गठबंधन पर उन्होंने जो फैसले लिए उससे पार्टी को फायदे की जगह नुकसान ही हुआ। निश्चित तौर पर अगर कांग्रेस और आम आदमी पार्टी दिल्ली में मिलकर लड़ते तो भाजपा को यहां पर वॉकओवर नहीं मिलता। अनेक बार प्रत्याशियों के नाम भी अंतिम क्षणों में घोषित किए गए।

प्रियंका को महासचिव बनाने का कोई असर नहीं

प्रियंका का अचानक ही पार्टी का महासचिव बनना भी कांग्रेस को कुछ नहीं दिला सका और वह अपने भाई राहुल की अमेठी में हार को भी नहीं टाल सकीं। इससे एक बार फिर साफ हो गया कि अब नेहरू-गांधी वंश पहले की तरह वोट खींचने वाला नहीं रहा। पर, यह परिवार कांग्रेस को आज भी एक रखने में सक्षम है। इसलिए प्रियंका के कई बार मना करने के बावजूद एक बार फिर उन्हें पार्टी की कमान सौंपने की मांग उठना लगभग तय है।

प्रचार के दौरान राजनीति के पंडितों का कहना था कि भाजपा अपने पिछली बार के प्रदर्शन से पीछे रहेगी और उत्तर प्रदेश में होने वाले नुकसान को उसे ओडिशा व पश्चिम बंगाल से पूरा करना होगा। लेकिन, भाजपा का उत्तर प्रदेश में प्रदर्शन भी बहुत खराब नहीं रहा और पार्टी ने पूर्वी राज्यों में अपनी शानदार मौजूदगी भी दर्ज करा दी। बंगाल में अमित शाह व ममता बनर्जी के बीच लड़ाई काफी कड़वाहट भरी हो गई थी। शाह पिछले पांच सालों से कह रहे थे कि वे बंगाल में भाजपा को दृढ़ता से स्थापित करेंगे। स्पष्ट है कि भाजपा को उसके काम का फायदा मिला। ममता की पार्टी का सफाया तो नहीं हुआ, लेकिन उनकी सर्वोच्चता को चुनौती तो मिल ही गई।

बंगाल-ओडिशा में आगे भाजपा के लिए मैदान खुला

ऐसा ही ओडिशा के बारे में भी कहा जा सकता है, जहां पर भाजपा आगे तो बढ़ी पर इतना नहीं कि वह नवीन पटनायक को कुर्सी से उतार सके। लेकिन जब कभी ममता या पटनायक हटेंगे तो मैदान भाजपा को खुला मिलेगा और कांग्रेस उस खाली जगह को भरने की स्थिति में नहीं है। दक्षिण के दो राज्यों में भी इस बार मोदी लहर का असर रहा है। कर्नाटक में जिस बुरी तरह से कांग्रेस-जद-एस गठबंधन हारा है उसने चौंकाया है। इसके अलावा हैदराबाद और उसके आसपास भाजपा का प्रभाव दिखा है। तमिलनाडु में भाजपा कुछ खास नहीं कर सकी और संभवत: उससे साथी चुनने में भी चूक हो गई।

2019 में भाजपा ने साबित कर दिया है कि हिन्दुत्व के एजेंडे के साथ एक राष्ट्रीय पार्टी होने की वह ही अकेली दावेदार है और कांग्रेस कहीं से भी एक बार फिर राष्ट्रीय पार्टी के तौर पर खुद को स्थापित करते हुए नजर नहीं आ रही है। जातिवादी पार्टियों और राजनीति के भविष्य पर संदेह है, पूर्व में भाजपा के प्रतिद्वंद्वियों का भविष्य भी तय नहीं है, ऐसे में पीएम मोदी के सामने तात्कालिक चुनौती यह है कि वे हिन्दुत्व की इस जीत को विजयोन्माद में बदलने से रोकें।